Zabezpečenie finančného krytia výdavkov súvisiacich s úhradou poplatkov za pripojenie SR na informačné systémy EÚ

	Dňa 18.2.2003 vyzval Sekretariát Rady Európskej únie Slovenskú republiku prostredníctvom Misie SR pri ES v Bruseli k úhrade čiastky 196 900 EUR/8 239 tis SKK (kurz k 11.3.2003). Predmetná platba je určená na úhradu 50% nákladov súvisiacich s inštaláciou zariadení a programového vybavenia, ktoré umožnia pripojenie SR na tri počítačové informačné systémy Rady (COREU/CORTESY, ESDP-NET a EXTRANET) ako aj úhradu 50% prevádzkových nákladov za rok 2003.

	Počítačové systémy slúžia na výmenu informácií a dokumentov zameraných na problematiku II. piliera EÚ (Spoločná zahraničná a bezpečnostná politika - SZBP a Spoločná európska bezpečnostná politika - SEBOP) a na ďalšie otázky súvisiace so vzájomnou spoluprácou členských krajín EÚ. 
	
Počítačová sieť COREU/CORTESY slúži na prenos politických informácií v rámci SZBP únie medzi ministerstvami zahraničných vecí členských krajín EÚ, stálymi zastupiteľstvami v Bruseli a Sekretariátom Rady EÚ a Európskou komisiou.

Prostredníctvom siete ESDP-NET sa prenášajú vojensko-politické informácie v oblasti SEBOP medzi ministerstvami zahraničných vecí, ministerstvami obrany, hlavnými veliteľstvami ozbrojených síl členských krajín EÚ, stálymi zastupiteľstvami v Bruseli a Sekretariátom Rady EÚ a Európskou komisiou.

EXTRANET je sieť na jednostranný prenos finalizovaných dokumentov Rady EÚ členským krajinám a inštitúciám únie je pripojená na internet. 

Uvedené tri siete sú súčasťou štandardného vybavenia všetkých členských krajín EÚ. Umožňujú priamu a pružnú komunikáciu k aktuálnym politickým a technicko-organizačným otázkam. Bez napojenia na informačné systémy nie je možná účasť na Spoločnej zahraničnej a bezpečnostnej politike EÚ resp. Spoločnej európskej bezpečnostnej a obrannej politike. Väčšina dát, ktoré sa prenášajú prostredníctvom informačných sietí EÚ sú klasifikované informácie spravidla zaradené do kategórie “EU RESTRICTED” čo zodpovedá slovenskému ekvivalentu “VYHRADENÉ”. Prijímatelia správ sú povinní dodržiavať predpisy EÚ na ochranu utajovaných skutočností. 

Technické a programové riešenie sietí COREU/CORTESY, ESDP-NET a EXTRANET je v rámci EÚ unifikované. Prostriedky požívané pre napojenie členských krajín sú dodávané Radou Európskej únie. Členské krajiny EÚ sú povinné akceptovať podmienky na dodávku technických prostriedkov a programov potrebných na napojenie na informačné systémy EÚ stanovené Radou EÚ. Z tohto dôvodu nie je možné individuálne objednať technické kapacity potrebné pre napojenie SR na informačné siete EÚ. Vzhľadom na špecifiká počítačových systémov, prostredníctvom ktorých sa prenášajú najmä chránené údaje, poskytla EÚ doteraz len všeobecné popisy nákladových položiek. Technické parametre prípadne iná bližšia špecifikácia poskytnutá nebola. Rozpis jednotlivých položiek poskytnutý Radou Európskej únie je priložený v prílohe tejto správy.

Slovenská republika sa počas rokovaní o vstupe SR do EÚ v rámci kapitoly 27 - Spoločná zahraničná a bezpečnostná politika zaviazala, že vybuduje administratívne kapacity, ktoré umožnia plnohodnotnú účasť na aktivitách SZBP EÚ. V rámci rokovacej kapitoly 27 nebolo možné, aby kandidátske krajiny rokovali o prechodných obdobiach. 
   
Po podpise Zmluvy o pristúpení k EÚ dňa 16. 4. 2003 budú kandidátske krajiny únie prizývané ako pasívni pozorovatelia k takmer všetkým aktivitám v rámci Spoločnej zahraničnej a bezpečnostnej politiky EÚ. Zároveň budú napájané na komunikačné linky únie, prostredníctvom ktorých budú dostávať informácie, určené pre vnútorné použitie medzi členmi EÚ a európskymi inštitúciami. Prechodné obdobie od podpisu Prístupovej dohody do získania plnoprávneho členstva 1.5.2003, počas ktorého budú mať kandidátske krajiny postavenie  pozorovateľov v rámci Spoločnej zahraničnej a bezpečnostnej politiky EÚ má za cieľ pripraviť kandidátov na plnohodnotné plnenie záväzkov, ktoré z postavenia členskej krajiny EÚ vyplývajú. 

Európska únia informovala kandidátske krajiny v novembri 2002, že bude od každého kandidáta požadovať 50 % príspevok z investičných a prevádzkových nákladov súvisiacich s pripojením na systémy COREU/CORTESY, ESDP-NET a EXTRANET, a že výška príspevku bude predstavovať čiastku 196 900 EUR/ 8 239 tis SKK (kurz k 11.3.2003). Časový rámec napojenia kandidátov na informačné siete EÚ v tom čase napriek požiadavkám neupresnila vzhľadom na to, že v tom čase nebolo vo veci prijaté rozhodnutie. Podľa predbežne plánovaného harmonogramu inštalácie sietí sa ani nedalo predpokladať, že by EÚ od pristupujúcich krajín žiadala poplatky uhradiť už v r. 2003. Dňa 18.2.2003 bola kandidátskym krajinám EÚ adresovaná výzva uhradiť poplatok za informačné siete EÚ vo výške 196 900 EUR/8 239 tis SKK (kurz k 11.3.2003) do 15.3.2003.      

Ministerstvo zahraničných vecí nemá vo svojom rozpočte vyčlenené prostriedky, z ktorých by bolo možné uhradiť poplatok za napojenie informačných systémov Rady EÚ. Rozpočet rezortu zahraničných vecí bude neplánovane zaťažovaný ďalšími dodatočnými nákladmi súvisiacimi s napojením na informačné systémy EÚ, ako sú náklady súvisiace s prepojením na vnútrorezortný informačný systém, prevádzka komunikačných liniek a podobne. Z uvedených dôvodov Ministerstvo zahraničných vecí SR navrhuje zabezpečiť finančné krytie výdavkov na úhradu poplatkov za napojenie SR na informačné systémy EÚ v sume 196 900 EUR /8 239 tis. SKK uvoľnením finančných prostriedkov z rezervy vlády SR s tým, že tieto budú účelovo určené na úhradu uvedených poplatkov.